ઝવેરચંદ મેઘાણી આજે પણ લોકહૈયે જીવંત છે. વિશ્વભરમાં વસતાં દરેક ગુજરાતી એમના પ્રેરણાદાયી જીવન-કવનમાંથી પ્રેરિત થાય છે. સાહિત્ય, લોકસાહિત્ય, પત્રકારત્વ તેમ જ આઝાદીની લડતમાં તેમનું અનન્ય અને મહામૂલું પ્રદાન કયારેય વિસરાશે નહીં. સદાય અજરામર રહેશે તેવી ભાવાંજલિ પોલીસ અધિક્ષક સજનસિંહ પરમારએ અર્પી હતી. ઝવેરચંદ મેઘાણીનાં પોલીસ વિભાગ સાથેનાં સંભારણાંને વાગોળતા પોલીસ અધિક્ષક સજનસિંહ પરમારએ આશા વ્યકત કરી હતી કે પોલીસ-પરિવારની નવી પેઢીમાંથી પણ ઝવેરચંદ મેઘાણી જેવું વિરલ વ્યકિતત્વ બહાર આવશે. પોલીસ અધિક્ષક સજનસિંહ પરમારે શાળા-જીવન દરમિયાન જ સમગ્ર મેઘાણી-સાહિત્યનો અભ્યાસ કર્યો હતો. શૌર્ય, શીલ અને સ્વાર્પણની ગૌરવગાથાઓને આલેખતું 'સૌરાષ્ટ્રની રસધાર'એમનું પ્રિય પુસ્તક છે. ઝવેરચંદ મેઘાણીના વિવિધ સ્મૃતિ કાર્યક્ર્મો માટેનાં લાગણીભર્યા સહયોગ બદલ બોટાદ જિલ્લા પોલીસ અધિક્ષક સજનસિંહ પરમાર (આઈપીએસ) તથા સમસ્ત બોટાદ જિલ્લા પોલીસનો પિનાકી મેઘાણીએ હ્રદયથી આભાર માન્યો હતો અને બોટાદ-રાણપુરની લાગણી નિહાળીને ભાવુક થઈ ગયા હતા. નવી પેઢીમાં દેશપ્રેમ અને રાષ્ટ્રભાવનાનું સંસ્કાર-સિંચન તથા ગુજરાતની ગૌરવવંતી સંસ્કૃતિ, સાહિત્ય તેમ જ માતૃભાષાને જીવંત રાખવા માટે સુરક્ષા સેતુ સોસાયટી – ગુજરાત પોલીસનું પ્રેરણાદાયી અને સવિશેષ યોગદાન રહ્યું છે તેમ પણ જણાવ્યું હતું. લોકગાયક અભેસિંહ રાઠોડે ઝવેરચંદ મેઘાણીને સ્વરાંજલિ અર્પણ કરી હતી. 'મેઘાણી-તકતી'નું નિર્માણ ધર્મેન્દ્રભાઈ શર્મા - ગીતા મૂર્તિ ભંડાર (અમદાવાદ) તથા ફ્રેમિંગ-ફિટીંગ વાલજીભાઈ પિત્રોડા – વિશ્વકર્મા ફનીર્ચર (રાજકોટ) દ્વારા થયું હતું.